b'\n_START_ARTICLE_\nGreatfirewallofchina.org\n_START_PARAGRAPH_\nGreatfirewallofchina.org (alts\xc3\xa5 Great Firewall of China) er et nettsted basert i Nederland som tar m\xc3\xa5l av seg til \xc3\xa5 gi n\xc3\xa5tidssvar p\xc3\xa5 om gitte websider p\xc3\xa5 internettet er alment tilgjengelige for vanlige brukere i Folkerepublikken Kina. Navnet p\xc3\xa5 nettstedet, Den store kinesiske brannmur, er et ordpill p\xc3\xa5 den kinesiske mur._NEWLINE_Folkerepublikken Kina har tradisjonelt alltid holdt v\xc3\xa5kent \xc3\xb8ye med alle massemedier. Etter internettets raske vekst fra 1990-\xc3\xa5rene har man i Kina stadig utviklet nye m\xc3\xa5ter \xc3\xa5 ut\xc3\xb8ve sensur p\xc3\xa5 for \xc3\xa5 kontrollere dette verdens mest demokratiske medium. Det er dermed ikke alt materiale p\xc3\xa5 internettet som er nedlastbart i Kina._NEWLINE_Den organiserte aktivitet for \xc3\xa5 overv\xc3\xa5ke internettet g\xc3\xa5r under navnet Gullskjoldprosjektet \xe9\x87\x91\xe7\x9b\xbe\xe5\xb7\xa5\xe7\xa8\x8b (pinyin: J\xc4\xabnd\xc3\xb9n G\xc5\x8dngch\xc3\xa9ng), som ligger inn under Ministeriet for Offentlig Sikkerhet. Det ble organisert i 1998._NEWLINE_Greatfirewallofchina.org hevder at det er anslagsvis rundt 30\xc2\xa0000 kinesiske offentlig ansatte som overv\xc3\xa5ker internettrafikk og blokkerer tilgang til materiale som vurderes som u\xc3\xb8nsket. N\xc3\xa5r det skrives inn sensitive ord som democracy, Falun Gong eller porno i en s\xc3\xb8kemaskin vil det normalt utl\xc3\xb8se en error-respons._NEWLINE_Hele websteder kan ogs\xc3\xa5 v\xc3\xa6re blokker dersom det anses at innholdet er for sensitivt. Det er ogs\xc3\xa5 slik at enkeltsider p\xc3\xa5 ellers tilgjengelige websteder blokkeres dersom det aktuelle sideoppslaget utl\xc3\xb8ser melding til sensurmekanismene. I dette siste tilfellet vil et s\xc3\xb8k p\xc3\xa5 Greatfirewallofchina.org kunne gi feilaktig opplysning dersom bare selve websidens navn skrives inn i dets s\xc3\xb8kevindu._NEWLINE_B\xc3\xa5de innenfor og utenfor Kina har en rekke akademikere, sikkerhetseksperter og hackere lenge fors\xc3\xb8k \xc3\xa5 hacke den kinesiske nettsensuren. Resultatene er s\xc3\xa5 langt at det lar seg gj\xc3\xb8re, men samtidig har ogs\xc3\xa5 den kinesiske motpart betydelig kompetanse hva gjelder \xc3\xa5 utvikle mottiltak mot dette. Det er ogs\xc3\xa5 et sp\xc3\xb8rsm\xc3\xa5l hvorvidt den jevne kineser som g\xc3\xa5r online behersker omg\xc3\xa5elsesman\xc3\xb8vrene, som krever mer enn alminnelig innsikt.'